Die Pos | News | Seuntjie (5) verloor vinger ná slangbyt
Seuntjie (5) verloor vinger ná slangbyt
16 February 2018 l Lorrain Loots l Views: 435 l 31 days ago
Dawid du Plessis (5), wat op Dinsdag 23 Januarie deur 'n Mosambiekse spoegkobra gebyt is, se vinger is op Sondag 11 Februarie in die Montana-hospitaal in Pretoria geamputeer.
Dawid du Plessis (5) van Vaalwater se ringvinger aan sy linkerhand is op Sondag 11 Februarie geamputeer nadat 'n Mosambiekse spoegkobra hom op Dinsdag 23 Januarie in sy ouers se kamer gebyt het.
Die onderste vel van Dawid se ringvinger is gebruik vir 'n veloorplanting op sy hand, het Retha du Plessis, Dawid se ma, die afgelope week aan Die Pos gesê.
Du Plessis het vandeesweek gesê dat Da-wid weer op Woensdag 14 Februarie teater toe gaan, waarna hy oor 10 dae weer geopereer moet word om die steke in sy arm uit te haal. Snye moes aanvanklik aan sy arm gemaak word om die swelling in sy hand en vinger te verlig.
"Dawid ontvang fisioterapie waartydens hy gehelp word om twee tot drie maal per dag self regop te sit en 'n ent te loop. Hy is nog swak en dit gaan stadig," het Du Plessis aan Die Pos gesê.
Dawid sal moontlik ontslaan word en daarna elke tweede dag as buitepasiënt na die Montana-hospitaal moet gaan vir wond-behandeling, het Du Plessis gesê.
Volgens Du Plessis eet Dawid al beter en kla hy ook nie meer van pyn ná die amputasie nie. Hy gaan saam met die fisioterapie ook ar-beidsterapie moet ontvang en wondbehan-deling totdat sy wonde gesond is.
Die Du Plessis's spreek hul dankbaarheid uit teenoor die gemeenskap wat tot dusver selfs 'n motorfietsbyeenkoms gereël het om geld in te samel om by te dra tot die mediese onkoste. Du Plessis het gesê iemand is aangestel om die geld te ontvang. Dit lyk egter of daar voor Dawid se volle herstel 'n tekort kan wees. Enige bydrae sal waardeer word aangesien die behandeling uitgerek en geweldig duur is.